**A büntetés-végrehajtás országos parancsnokának
 48/2017. (V. 16.) OP**

***s z a k u t a s í t á s a***

***az elítéltek és egyéb jogcímen fogvatartottak közösségi jóvátételi programjának végrehajtásáról***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján – figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 83. § (1) és (7) bekezdéseire, a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014 (XII. 19.) IM rendelet 89. § (4) bekezdésére, valamint a 116. § (2) bekezdés b) pontjára – a következő szakutasítást adom ki.

**I. FEJEZET**

**Általános rendelkezések**

1. A szakutasítás hatálya a Büntetés-végrehajtás Országos Parancsnoksága és a büntetés-végrehajtási intézetek és intézmények (a továbbiakban: bv. intézet) resztoratív jellegű, jóvátételi programok megvalósításában érintett szervezeti egységeire és személyi állományára terjed ki.
2. A szakutasításban meghatározott jóvátétel célja a jogerős szabadságvesztésre vagy elzárásra ítélték (ideértve a Bv. tv. XXXII., XXXIII. fejezeteiben nevesített elzárásra kötelezetteket is) egyéni önértékelésének fejlesztése, belső motivációs bázisának megteremtése, az elkövetett bűncselekmény kompenzálásának elősegítése, ezáltal a büntetés-végrehajtás társadalmi megítélésének javítása.

**II. FEJEZET**

**Értelmező rendelkezések**

1. A jelen szakutasítás tárgya szerinti jóvátétel nem azonos a Büntető Törvénykönyvről szóló 2012. évi C. törvény 67.-68. §-aiban, valamint a büntetések, az intézkedések, egyes kényszerintézkedések és a szabálysértési elzárás végrehajtásárólszóló 2013. évi CCXL. törvény (a továbbiakban: Bv. tv.) 309. §-ban szabályozott büntetőjogi intézkedés szerinti jóvátételi munkával.

4. A szakutasítás alkalmazásában:

a) *Közösségi jóvátétel:* olyan tevékenységi forma, amely az okozott sérelem, kár szimbolikus helyreállítására irányul, ezáltal alkalmas a szűkebb- és tágabb értelemben vett közösség kiengesztelésére, befogadó attitűdjének erősítésére.

b) *Közösségi jóvátételi program:* a helyi közösség számára szervezett és megvalósuló olyan reintegrációs program, amelynek célja a fogvatartott szembesítése az általa elkövetett bűncselekménnyel, tudatosságának növelése és felelősségvállalásának elősegítése, valamint a szimbolikus módon a helyi közösség számára nyújtott jóvátétel során, a megjelenő közösségi értékekhez és érdekhez való elköteleződés erősítése, ezáltal a létrejövő bűnmegelőzési hatás elősegítése.

További célja a helyi közösség érzékenyítése, a bv. intézetekben folyó reintegrációs tevékenységek megismertetése, amelyek összességében hozzájárulnak a szabadult fogvatartottakkal szembeni előítéletek enyhítéséhez.

c) *Közösségi jóvátételi partnerszerv:* a bv. intézettel kötött együttműködési megállapodás alapján vagy eseti megállapodás szerint, a közösségi jóvátételi program megvalósításában együttműködő, elsősorban állami, önkormányzati, egyházi fenntartású intézmény vagy közhasznú jogállású civil szervezet.

1. Közösségi jóvátételi programba bevonható a fogvatartott, ha:
2. arra önként jelentkezik;
3. a jóvátételi programban történő részvételre irányuló 1. melléklet szerinti nyilatkozatot kitöltötte és aláírta;
4. a jóvátételi tevékenység jellegéhez igazodó egészségi alkalmassági követelménynek megfelel;
5. az egyéni kockázatértékelése és rezsimkategóriába sorolása alapján azon részt vehet;
6. tudomásul veszi, hogy a jóvátételi programban történő részvételért külön díjazásban nem részesülhet;
7. jogerős szabadságvesztésre vagy elzárásra ítélték (ideértve a Bv. tv. XXXII., XXXIII. fejezeteiben nevesített elzárásra kötelezetteket is).
8. A bv. intézetek az alapfeladatuk maradéktalan ellátása mellett, saját megyéjük vonatkozásában bonyolíthatnak le közösségi jóvátételi programot.
9. A közösségi jóvátételi programok és a partnerszerv kiválasztásakor a bv. intézeteknek kiemelten figyelembe kell venniük a jubileumi évfordulókat, jeles napokat, valamint az egyházi és nemzeti ünnepeket, a közösségi jóvátételi program és a partnerszerv össztársadalmi üzenetét, a bv. intézet fogvatartotti populációját, továbbá az érintett közösség attitűdjét.
10. A közösségi jóvátételi programot a bv. intézet munkatervében ütemezetten vagy általános célként rögzíteni kell.

**III. FEJEZET**

**A közösségi jóvátételi program lebonyolítása**

1. A közösségi jóvátételi partnerszervvel kötött együttműködési megállapodásnak vagy eseti megállapodásnak tartalmaznia kell:
2. a partnerszerv és a bv. intézet, a közösség érdekében végzendő tevékenységre irányuló szándéknyilatkozatát;
3. annak megnevezését, hogy a jóvátétel mely szervezet vagy célcsoport részére irányul;
4. a tervezett közösségi jóvátételi program jellegét, amely lehet

ca) munkavégzés;

cb) szellemi alkotás, amelynek termékei átadásra vagy előadásra kerülnek;

cc) gyűjtés a partnerszerv normában rögzített, karitatív jellegű céljainak megvalósítása érdekében (pl.: tartós élelmiszer, egyéb tárgyak, pénzadomány).

1. a tervezett program megvalósítási idejét, helyszínét (amennyiben az előre meghatározható időben és helyszínen történik);
2. a tervezett programban résztvevők körét (a fogvatartottak, a bv. személyi állományának, az együttműködő partnereknek és egyéb civil személyeknek létszámát), és a kapcsolattartók személyét;
3. a tervezett program megvalósítása során felmerülő biztonsági kockázati tényezőket, valamint az összeköttetés rendjét;
4. a tervezett program, eszköz, felszerelés, gépjármű igényeit;
5. a felmerülő költségeket, azok vállalási arányait;
6. a bv. intézet, valamint a 4. c) pontban megnevezett partnerszerv esetleges munka- és védőruházat ellátási, továbbá munkavédelmi oktatási, és eszköz ellátási kötelezettségét;
7. a megállapodást kötő felek által indokoltnak vélt, a közösség előzetes tájékoztatására vonatkozó kötelezettségeit;
8. amennyiben szellemi alkotás (szerzői jogi védelem alatt álló) létrehozása, és közösség részére történő átadása a jóvátételi tevékenység tárgya, úgy a szerzői jogról szóló 1999. évi LXXVI. törvény (a továbbiakban: Szjt.) által előírt tartalmi elemeket;
9. annak közlését, hogy a fogvatartott a 2. melléklet szerinti nyilatkozat aláírásával a vagyoni jogokról lemond.
10. Sajtó nyilvános vagy a bv. szervezet kiadványaiban megjelentetni kívánt közösségi jóvátételi program megvalósítása esetén a bv. intézet sajtóreferense a büntetés-végrehajtási szervezet kommunikációjáról szóló szakutasítás szerint köteles eljárni.
11. A jóvátétel jellegétől függő bv. intézeten kívüli helyszín esetében, amennyiben az konkrétan meghatározható, előzetes helyszíni szemlét kell tartani, a megállapodás megkötését megelőzően. A szemlét a bv. intézet vezetője által kijelölt személyi állományi kör végzi. A szemle során értékelni kell:
12. a program kezdetét és befejezésének idejét;
13. a megközelítési útvonalat;
14. a tisztálkodási és illemhely lehetőségét;
15. az élelmezés és ivóvíz biztosítását;
16. a biztonságos végrehajtást befolyásoló körülményeket;
17. a tevékenységi terület határait;
18. a biztonságra veszélyes szerszámok, anyagok kiadásának szabályait, használatát, tárolását;
19. a lebonyolításhoz szükséges létszámot, eszközt és felszerelést;
20. az egészségügyi ellátás lehetőségeit;
21. az összeköttetés módját.
22. A szemle megállapításait, a szemlét követő 3 munkanapon belül jegyzőkönyvben kell rögzíteni és a bv. intézet vezetőjének kell átadni, a megállapodás megkötéséhez történő felhasználás céljából. A jegyzőkönyvet az együttműködési- vagy az eseti megállapodás azon példányához kell csatolni, amelyik a bv. intézet kezelésében marad.
23. A bv. intézet a bevonható fogvatartottak számára elérhető módon hirdeti meg a jóvátételi programot, annak jellege szerint megjelölt tevékenység ismertetésével. A tájékoztatásban feltüntetett határidőig, önkéntesen jelentkezhetnek a fogvatartottak a bv. intézet vezetője által meghatározott módon, a Fogvatartotti Alapnyilvántartásban ( a továbbiakban: FANY) rögzített kérelem útján.
24. Az önkéntesen jelentkező fogvatartottak közül az vehet részt a közösségi jóvátételben, aki számára azt a bv. intézet vezetője jóváhagyta. A javaslat és az engedélyezés során mérlegelni kell a bevonható létszámot, a jelentkező fogvatartottak rezsimkategóriába, biztonsági kockázati csoportba való besorolását, és egyéni kockázati értékelését.
25. A közösségi jóvátétel a progresszív végrehajtás reintergációs programeleme, ezért a részvétel egyik előfeltétele, hogy a külső helyszínen végzett jóvátételi tevékenység elsősorban az egyes végrehajtási fokozaton belüli általános vagy enyhébb rezsimű, valamint közepes, vagy alacsony biztonsági kockázati csoportú fogvatartottak számára engedélyezhető. Indokolt esetben, megfelelő biztonsági intézkedések mellett szigorúbb rezsimbe sorolt fogvatartott is részt vehet jóvátételi programban. A bv. intézet területén végezhető közösségi jóvátételi tevékenység esetén a bv. intézet vezetője a bv. intézet sajátosságait figyelembe véve határozza meg a bevonható fogvatartottak körét.
26. A közösségi jóvátételi tevékenység megkezdése előtt, a bv. intézet vezetője által kijelölt személyi állományi tag a bevont fogvatartottak részére csoportos foglalkozást tart. Ismerteti a jóvátétel célját, tartalmi elemeit, a motiváció megerősítése érdekében. A foglalkozás végrehajtását és lényegi elemeit a FANY megfelelő menüjében rögzíti.
27. A közösségi jóvátételi programra történő önkéntes jelentkezést, az azon való részvételt és annak értékelését a véleményekben, az egyéniesített fogvatartási programtervben, valamint annak időszakos értékelésében fel kell tüntetni, továbbá a fogvatartott rezsimbe és biztonsági kockázati csoportba sorolásakor figyelembe kell venni.
28. Amennyiben szellemi (szerzői jogi védelem alá tartozó) alkotás létrehozása, átadása a közösségi jóvátétel keretében végzett tevékenység tárgya, úgy a bevont fogvatartottnak a Szjt 16. § (1) és (4) bekezdésében foglalt tartalommal előzetesen nyilatkozatot kell tennie. Amennyiben a vagyoni jogokról nem mond le, a közösségi jóvátételi programban nem vehet részt, egyéb joghátrány nem érheti.
29. A közösségi jóvátételi program megvalósításában résztvevő személyi állományi tagok részére – annak végrehajtását megelőzően – speciális eligazítást kell tartani, amelyen a konkrét biztonsági rendelkezések meghatározásán túlmenően ismertetni kell a jóvátétel célját és a közösségi jóvátételi program elemeit, célcsoportját.
30. A bv. intézet vezetőjének a közösségi jóvátételi program megvalósításakor jelen lévő média képviselői részére, a nyilatkozattételt megelőzően a büntetés-végrehajtási szervezet kommunikációjáról szóló szabályok megtartásával kell eljárnia. A BvOP illetékes főosztályával soron kívül egyeztetnie szükséges a közzététel kapcsán.
31. A 20. pontban foglaltak figyelembevételével, a közösségi jóvátételi program megvalósításáról képpel illusztrált, szakmai cikket kell közzétenni a bv. szervezet általános pozitív megítélésének elősegítése érdekében.
32. A Fogvatartási Ügyek Szolgálata részére minden hónap 5. napjáig meg kell küldeni az előző hónapban megvalósított jóvátételi programok adatait.

**IV. FEJEZET**

**Záró rendelkezések**

1. A szakutasítás a kiadás napján lép hatályba.

 **Dr. Tóth Tamás bv. vezérőrnagy**

 **országos parancsnok**

Melléklet:

1. melléklet: [Nyilatkozat jóvátételi tevékenységben történő önkéntes részvételről](http://bv.gov.hu/admin/download/6/7d/c1000/2017_48szu-m01.docx)

2. melléklet: [Nyilatkozat jóvátételi tevékenység keretében készített szellemi alkotásról történő lemondásról](http://bv.gov.hu/admin/download/7/7d/c1000/2017_48szu-m02.docx)